แอกซ่าผนึกเอไอเอสขายซิมพ่วงประกัน
แอกซ่าประกันภัย เล็งเจาะตลาดรากหญ้า จับมือเอไอเอส ซื้อซิมแถมคุ้มครองอุบัติเหตุ
5 มิ.ย. 2558

แอกซ่าประกันภัย เล็งเจาะตลาดรากหญ้า จับมือเอไอเอส ซื้อซิมแถมคุ้มครองอุบัติเหตุ 
นายมาร์ติน รูแอด กรรมการผู้อำนวยการ บริษัท แอกซ่าประกันภัย เปิดเผยว่า บริษัทกำลังศึกษาช่องทางเพื่อเข้าถึงกลุ่มลูกค้าระดับล่างให้มากขึ้น เพื่อสร้างโอกาสขยายธุรกิจ จากเดิมที่กลุ่มลูกค้าหลักจะเป็นระดับกลางขึ้นบน โดยล่าสุดได้ร่วมมือกับบริษัท เอไอเอส เปิดตัว “ซิมเซฟ เซฟ” ในระบบโทรศัพท์เคลื่อนที่แบบเติมเงิน เพื่อให้ความคุ้มครองประกันอุบัติเหตุและเงินชดเชยรายได้กับลูกค้าที่ซื้อซิมโดยไม่ต้องจ่ายเบี้ยประกันเพิ่ม
“นี่เป็นครั้งแรกที่เราจะเข้าถึงลูกค้ากลุ่มนี้ ซึ่งความร่วมมือกับเอไอเอสครั้งนี้ เรามองเป็นกลยุทธ์เชิงระยะยาวในการเรียนรู้ตลาดของเราและวัดผลสิ่งที่เกิดขึ้น แม้ในช่วงแรกจะทำสัญญากันแบบปีต่อปีก่อน เริ่มแคมเปญ 25 พ.ค.- 31 ธ.ค.นี้ ” นายมาร์ติน กล่าว
สำหรับแนวโน้มธุรกิจครึ่งปีหลังนี้ บริษัทตั้งเป้าเติบโตเป็นสองเท่าของตลาดหรือ 10-12% โดยเน้นกลยุทธ์ช่องทางขายและออกสินค้าใหม่เพื่อขยายตลาด เช่น แบบประกันคุ้มครองสุขภาพและธุรกิจ 
นายปรัธนา ลีลพนัง รองกรรมการผู้อำนวยการ สายงานการตลาด เอไอเอส กล่าวว่า กลุ่มเป้าหมายจะเป็นกลุ่มที่มีความเสี่ยง เช่น กลุ่มค้าขาย หรือผู้ขี่รถจักรยานยนต์ ที่ไม่ได้นึกถึงการทำประกันภัยเป็นอันดับแรก โดยปีนี้ตั้งเป้าขาย 5-7 แสนราย จากฐานลูกค้าซิมเติมเงินเอไอเอส 42 ล้านราย และซิมรายเดือน 5 ล้านราย